ΑΣΚΙ

ΕΦΟΡΙΑΚΩΝ

www.eforiakoi.org

     

 21.7.2015

ΕΝΗΜΕΡΩΤΙΚΟ ΣΗΜΕΙΩΜΑ

ΗΡΘΕ Η ΩΡΑ ΝΑ  ΑΝΑΛΑΒΟΥΜΕ ΟΛΟΙ ΤΙΣ ΕΥΘΥΝΕΣ ΜΑΣ!!!

Είναι γνωστό σε όλους ότι στο πρόσφατο συνέδριο της ΠΟΕ ΔΟΥ που έγινε τον περασμένο Δεκέμβριο, οι συνάδελφοι και οι συναδέλφισσες  επέλεξαν με τη ψήφο τους και διαμόρφωσαν το νέο παραταξιακό σκηνικό. Η καταγραφή αυτή απεικονίσθηκε και στη σύνθεση του Γενικού Συμβουλίου (η ΔΑΚΕ αναδείχθηκε πρώτη δύναμη), όχι όμως και στην Εκτελεστική Επιτροπή, λόγο εσωτερικών της προβλημάτων και διάσπασή της στη διαδικασία της εκλογής της Ε.Ε. 
Η ΑΣΚΙ σεβόμενη τη βούληση των συναδέλφων, στήριξε στη διαδικασία συγκρότησης της ΕΕ, την πρόταση για αναλογικό, διαπαραταξιακό Προεδρείο. Έτσι  με ομόφωνη απόφαση, η ΔΑΚΕ κατέλαβε τη θέση του Προέδρου, η ΑΣΚΙ του Γραμματέα, η ΠΑΣΚΕ του αντιπροέδρου, η ΔΑΣ του Οργανωτικού Γραμματέα κλπ.
Στο διάστημα όμως των τελευταίων 6 μηνών έτρεξε πολύ νερό στο αυλάκι. Συμπεριφορές και τακτικές δημιούργησαν δεδομένα που σε μεγάλο βαθμό τα κατανοούσαμε, στα πλαίσια των συνδικαλιστικών και παραταξιακών σκοπιμοτήτων,  δυστυχώς όμως, δημιουργούσαν παραλυτικές καταστάσεις στη λειτουργία της Ομοσπονδίας.   Το τελευταίο ιδιαίτερα διάστημα έλαβαν χώρα καταστάσεις που θα μπορούσαν να χαρακτηριστούν ως τραγελαφικές. Η μία παραίτηση της προέδρου διαδέχονταν την άλλη και κάθε φορά για διαφορετικό λόγο (!!!), ενώ η Ομοσπονδία έγινε πεδίο ανάπτυξης των εσωτερικών αντιθέσεων της ΔΑΚΕ. Καταστάσεις οι οποίες δεν περιορίστηκαν μόνο στο εσωτερικό της Ομοσπονδίας, αλλά και αποτέλεσαν αντικείμενο δημοσιευμάτων και ‘’διαρροών’’ στο τύπο, δημιουργώντας ακόμα μεγαλύτερο πρόβλημα στην εικόνα της Ομοσπονδίας. Οι προσπάθειες που έκανε η ΑΣΚΙ (και όχι μόνο) για την αντιμετώπιση αυτής της κατάστασης, δεν έφεραν δυστυχώς ουσιαστικά αποτελέσματα. Η ΔΑΚΕ  αδυνατούσε να κατανοήσει ή και να ανταποκριθεί, στο ρόλο και τις ευθύνες που της αντιστοιχούν, ιδιαίτερα μάλιστα σε μια περίοδο που τα προβλήματα για τους εργαζόμενους δείχνουν να πολλαπλασιάζονται.   Κατανοούμε αυτές τις συμπεριφορές αλλά δεν μπορούμε να συνεχίσουμε να τις δικαιολογούμε. Η ανοχή είναι συνενοχή.
Η ΑΣΚΙ έθεσε το παραπάνω ζήτημα στη συνεδρίαση της ΕΕ, και ζήτησε την ενεργοποίηση όλων, προκειμένου αυτή η κατάσταση να αντιμετωπιστεί ΑΜΕΣΑ. Στην κατεύθυνση αυτή κατέθεσε μάλιστα και τη διαθεσιμότητά της, για την ανάληψη απ την πλευρά της ρόλων και ευθυνών,  και συγκεκριμένα για τη θέση του Προέδρου, δημόσια,  στη διαδικασία της συνεδρίασης, έτσι ώστε να βοηθήσει στην καλύτερη λειτουργία της Ομοσπονδίας.
Δυστυχώς όμως την αγωνία της ΑΣΚΙ δεν τη συμμερίστηκαν οι άλλες παρατάξεις που εκπροσωπούνται στην Εκτελεστική Επιτροπή . ΠΑΣΚΕ, ΔΑΣ, ΕΕΣΕΕ και ΣΑΣ. είχαν διαφορετική εκτίμηση για την κατάσταση κι έτσι το αποτέλεσμα της όλης συζήτησης και ψηφοφορίας, ήταν  η αντικατάσταση της παραιτηθείσας Προέδρου της Ομοσπονδίας από τη συναδέλφισσα Ρένα Υφαντή.
Χωρίς καμία διάθεση απομείωσης της νέας Προέδρου, δηλώνουμε ότι  θα σεβαστούμε την απόφαση της ΕΕ, και θα στηρίξουμε με κάθε τρόπο τις αποφάσεις που λαμβάνονται σε επίπεδο Ομοσπονδίας. Νιώθουμε όμως μεγάλη 

ευθύνη, απέναντι στους συναδέλφους που μας εμπιστεύθηκαν και θέλουμε να καταστήσουμε σαφές στη ΔΑΚΕ ότι δεν θα επιτρέψουμε να επικρατήσουν προσωπικοί τακτικισμοί, αντιδεοντολογικές συμπεριφορές και η λογική «γαία πυρά μειχθήτω». Αυτές οι  συμπεριφορές είναι   ξένες με το ήθος μας και τις ανάγκες του κλάδου. 
Καλούμε όλες τις παρατάξεις με ενότητα και αγώνες να προχωρήσουμε μπροστά και να αποτρέψουμε την περαιτέρω μείωση των αποδοχών μας, την κατοχύρωση των συνταξιοδοτικών δικαιωμάτων μας, την εξομοίωση παλαιών και νέων συναδέλφων. Η αποδιοργάνωση του Υπουργείου Οικονομικών πέρα από τις άθλιες εργασιακές συνθήκες που επιφυλάσσει σε εμάς, είναι ωρολογιακή βόμβα για όλη την κοινωνία . Η πάταξη της φοροδιαφυγής και η δίκαιη αναδιανομή των φορολογικών βαρών δεν μπορεί να εξασφαλιστεί με υπηρεσίες που έχουν αποδυναμωθεί, έχουν συρρικνωθεί, ή έχουν κλείσει.
 Με ευθύνη απέναντι στους συναδέλφους και τις συναδέλφισσες και με ενότητα, δηλώνουμε ότι θα αγωνιστούμε  για να αποτρέψουμε σχέδια που θα απαξιώνουν το συνδικαλιστικό κίνημα, δηλώνουμε παρόντες και παρούσες  στους αγώνες που έρχονται για την κατάργηση στην πράξη,  μέτρων αντιλαϊκών που θα συνεχίζουν τις πολιτικές λιτότητας.